כותפות הפנימייה הצבאית אותם עונדים החניכים במהלך שנות הכשרתם בפנימייה
**הפנימייה הצבאית לפיקוד** היא מוסד חינוכי-צבאי להכשרת נוער בשנות התיכון, בתנאי פנימייה, לפיקוד על יחידות-שדה לוחמות בצבא ההגנה לישראל. בוגרי הפנימיות מיועדים לתפקידי מפקדי פלוגות ביחידות השדה של צה"ל.

שתי הפנימיות הצבאיות לפיקוד הפועלות בשנות ה-20 של המאה ה-21 הן הפנימייה הצבאית לפיקוד שליד בית הספר הריאלי בחיפה והפנימייה הצבאית-תורנית לפיקוד "אור עציון" במרכז שפירא. בעבר פעלה פנימייה צבאית נוספת בתל אביב בסמוך לבית הספר הגימנסיה העברית הרצליה.

היסטוריה
--------

לאחר מלחמת העצמאות החל משבר כוח אדם בצה"ל. על מנת לטפל במשבר פנה צה"ל אל מערכת החינוך, ועל אף הצלחתו בהקמת העתודה האקדמית, נתקל בהתנגדות להכנסת תוכנית לימודים צבאית לבתי הספר התיכוניים בארץ. רעיון הפנימיות הצבאיות עלה לדיון בתחילת שנות ה-50 אולם זכה להתנגדות מצד אנשי משרד החינוך. לאור זאת, פנו אנשי מחלקת ההדרכה אל יוסף בנטואיץ', מנהל החטיבה העליונה של בית הספר הריאלי בבית בירם בחיפה, ובמרץ 1952, לאחר התכתבות ענפה, הביע בנטואיץ' במכתב לרמטכ"ל יגאל ידין את נכונותו להקמת פנימייה צבאית בסמוך לבית בירם. על אף נכונות זו, בנטואיץ' הביע התנגדויות רבות לפנימייה, ורק לאחר שיחה עם שר הביטחון דוד בן-גוריון ניאות להקים את הפנימייה. ב-10 באוקטובר 1953 החל המחזור הראשון את התחנכותו, וטקס החניכה הרשמי התקיים ב-22 באוקטובר 1953.

הפנימייה הצבאית בחיפה נוסדה על שמו ולזכרו של אהרן בירם, בנו של ארתור בירם, בוגר בית הספר הריאלי וטייס חיל האוויר, שנהרג בעת מילוי תפקידו ב-1951.

למפקד הפנימייה הראשון מונה רס"ן צבי צלנר, שעיצב את דפוסי פעילותה. ב-1965 הוקמה פנימייה נוספת בתל אביב-יפו במחנות גלילות, שהחניכים בה למדו בגימנסיה העברית "הרצליה", ובשנות השמונים הוקמה פנימייה צבאית דתית בשילוב עם לימודים בישיבת אור עציון במרכז שפירא.

הפנימייה הצבאית בתל אביב פעלה עד סגירתה בשנת 1984, ולאורך השנים השלימו 16 מחזורים את ההתחנכות בה.

בשנת 1992 התקבלה החלטה עקרונית על הפיכת הפנימייה הצבאית בחיפה למכללה קדם צבאית, ובמסגרתה בוגרי הפנימייה שבחרו בכך למדו לימודים אקדמאיים לתואר ראשון באוניברסיטת חיפה במשך שנתיים ואחריהם התגייסו לשירות צבאי מלא ביחידות השדה. תוכנית זו נמשכה עד 1997 ולאחריה חזרה הפנימייה למתכונת של לימודים תיכוניים רגילים.

החל ממחזור מ"ט (1999–2003) מתחנכות בפנימייה גם בנות. נכון לינואר 2024, הגיעו 17 מבוגרות הפנימיה לתפקידי מפקדת פלוגה לפחות.

בשנת 2007 הוחלט על הכפפת הפנימיות הצבאיות למכללה הבין-זרועית לפיקוד ולמטה.

בעשור השני של המאה ה-21, החליט הרמטכ"ל גדי איזנקוט במסגרת תר"ש גדעון על סגירת הפנימיות הצבאיות, לאחר שנטען כי התועלת המופקת מהן אינה מצדיקה את עלותן. בדצמבר 2015 אישר שר הביטחון, משה יעלון, החלטה להפסיק לקלוט תלמידים חדשים לשתי הפנימיות הצבאיות, ובכך להביא לסגירתן.

בוגרי הפנימיות ועמותות מטעמם הפעילו לחץ על פוליטיקאים למנוע את סגירת הפנימיות.
בספטמבר 2016 הודיע שר הביטחון אביגדור ליברמן על ביטול ההחלטה של יעלון, וכי הפנימייה הצבאית בחיפה תישאר פעילה ותעבור לאחריות האגף הביטחוני-חברתי במשרד הביטחון ותנוהל על ידי אזרחים. ההחלטה התקבלה לאחר בדיקה של מנכ"ל משרד הביטחון, אודי אדם. ביולי 2017 הוחלט שגם הפנימייה באור עציון תמשיך את פעילותה, תחת האגף הביטחוני-חברתי במשרד הביטחון.

ב-30 באוגוסט 2017 התקיים בבית בירם טקס העברת הפנימייה הצבאית בחיפה לניהול משרד הביטחון. בשלהי העשור השני של המאה ה-21, סגל הפנימייה הצבאית לפיקוד חיפה מורכב מאזרחים, מפקדי מילואים המשתייכים לסגל בית הספר הריאלי, שהוא מפעילה הרשמי של הפנימייה מטעם משרד הביטחון. מפקדה של הפנימייה הוא קצין מילואים בדרגת סגן-אלוף או בדרגה גבוהה יותר.

### תגי היחידה שענדו השוחרים

* תג היחידה של החיל הכללי אותו עונדים גם שוחרי הפנימיות הצבאיות לפיקודתג היחידה של החיל הכללי אותו עונדים גם שוחרי הפנימיות הצבאיות לפיקוד
* תג פו"ם, אותו ענדו השוחרים בעבר, לפני התג הנוכחיתג פו"ם, אותו ענדו השוחרים בעבר, לפני התג הנוכחי
* תג היחידה שהיה בשימוש בעברתג היחידה שהיה בשימוש בעבר
* תג מפקדת חילות השדה אותו ענדו השוחרים מ-1991תג מפקדת חילות השדה אותו ענדו השוחרים מ-1991

הפנימייה הצבאית לפיקוד חיפה
---------------------------

מתחם הפנימייה בחיפה, משמאל נראה טנק הצוערים
הפנימייה הצבאית לפיקוד שליד בית הספר הריאלי העברי בחיפה היא מוסד חינוכי המכשיר ומכין בני נוער להיות מפקדים ביחידות השדה בצה"ל. בוגרי הפנימייה מיועדים לתפקידי מפקדי פלוגות ביחידות השדה של צה"ל ומתחייבים לביצוע שירות קבע של שנה ו-4 חודשים לפחות, עוד בטרם גיוסם הרשמי לצבא.

תהליך ההתחנכות בפנימייה מתחיל בכיתה י', כאשר המועמדים נדרשים לעבור סדרה של מיונים במהלך כיתה ט', על מנת להתקבל לפנימייה. החניכים, שוחרים, לומדים את כל לימודיהם התיכוניים בבית הספר הריאלי, ומסיימים את לימודיהם עם תעודת בגרות מלאה.

המוטו של הפנימייה הצבאית "בהשקט ובבטחה", המופיע על סמלה, מקורו בפסוק 15 מפרק ל' בספר ישעיהו: "כִּי כֹה אָמַר אֲדֹנָי יְהוִה קְדוֹשׁ יִשְׂרָאֵל בְּשׁוּבָה וָנַחַת תִּוָּשֵׁעוּן בְּהַשְׁקֵט וּבְבִטְחָה תִּהְיֶה גְּבוּרַתְכֶם וְלֹא אֲבִיתֶם".

עד לתחילת העשור הראשון של המאה ה-21, החלו החניכים בפנימייה את לימודיהם בכיתה ט', ובשנתם הראשונה למדו בסניף אחוזה של בית הספר הריאלי.

בשנת 2013 הוצבה בפנימייה הצבאית אנדרטה לזכר צוות "טנק הצוערים". היא הוקמה לזכר ארבעה בוגרי הפנימייה הצבאית בחיפה, בני אותו המחזור, שהכשרתם בקורס קציני שריון נקטעה עם פרוץ מלחמת יום הכיפורים, והם נשלחו להצטרף ללחימה בחזית הדרומית וצוותו יחד באותו הטנק. ארבעת הבוגרים נלחמו בגבורה ומצאו את מותם יחד בקרב החווה הסינית. לאחר מותם הועלו הארבעה לדרגת סג"ם, וקיבלו את צל"ש הרמטכ"ל.

אנדרטת הטנק בפנימייה הצבאית לפיקוד בחיפה
### תוכנית הלימודים

אל"מ ציון רצון בשיחה עם חניכי הפנימיה הצבאית לפיקוד בחיפה
את הלימודים העיוניים למדים חניכי הפנימיה בבית הספר הריאלי בחיפה כאשר בסוף תקופת לימודיהם זכאים לתעודת בגרות בהיקף של כ-30 יחידות לימוד.

במקביל ללימודים העיוניים בבית הספר הריאלי, לומדים החניכים מקצוע 5 יחידות לימוד "צבא וביטחון" וכולל שלושה נושאים לימודי ארץ ישראל, היסטוריה צבאית ויסודות הפיקוד. בתום תקופת הלימודים כותב כל חניך פנימיה עבודה מסכמת עליה הוא נבחן.

### מפקדי הפנימייה בחיפה

להלן שמותיהם של מפקדי הפנימייה הצבאית לפיקוד בחיפה ושנות כהונתם בתפקיד:

| שם המפקד | תחילת כהונתו | סיום כהונתו |
| --- | --- | --- |
| צבי צלנר | 1953 | 1956 |
| שמואל אבי-עד | 1957 | 1958 |
| יהודה גביש | 1959 | 1960 |
| אליהו אורן | 1961 | 1965 |
| אלחנן אורן | 1965 | 1966 |
| מרדכי שי | 1966 | 1970 |
| אורי אלגום | 1970 | 1973 |
| עודד שחר | 1973 | 1978 |
| מוסק בן עמי | 1978 | 1980 |
| צביקה רק | 1980 | 1982 |
| שלמה אסיף | 1982 | 1987 |
| גיורא נווה | 1987 | 1989 |
| יחזקאל פנט | 1989 | 1997 |
| יפתח גיא | 1997 | 2010 |
| ליאור גרוס | 2010 | 2017 |
| ידידיה חזני | 2017 | 2020 |
| ערן מקוב | 2020 |  |

כותפות שוחרי הפנימייה הצבאית לפיקוד שליד ביה"ס הריאלי חיפה|  |  |  |  |
| תקופת ההכנה | כיתה י | כיתה י"א | כיתה י"ב |

הפנימייה הצבאית התורנית לפיקוד אור עציון
----------------------------------------

כבר בשלהי שנות ה-60 הועלה על ידי המפד"ל הנושא של הקמת פנימייה צבאית דתית. בתחילת שנות ה-80 נענה הרב חיים דרוקמן לבקשת צה"ל ומשרד הביטחון לייסד את הפנימייה הצבאית התורנית לפיקוד בישיבת "אור עציון", בה שימש כראש ישיבה. הפנימייה הוקמה על ידי סא"ל פנחס נעמן כפנימייה צבאית דתית במרכז שפירא. בנוסף שימש פנחס כמפקדה הראשון של הפנימייה. בשנת 2019 עברה הפנימייה לפעול תחת משרד הביטחון, ומפקדה הוא סא"ל (מיל') דורון הלל, בוגר הפנימייה.

מתחם הפנימיה הצבאית התורנית לפיקוד אור עציון
### תוכנית לימודים ומסלול הכשרה

במסלול ההכשרה חניכי הפנימייה הצבאית תורנית לפיקוד מתאמנים ועוברים תכנים מתחום הכושר הגופני, תכני סיירות שטח וניווטים, במסגרת הלימודים העיוניים ילמדו השוחרים במגמה צבאית וייבחנו בתחום, כחלק מיחידות הלימוד הנדרשות לבגרות. הפנימייה הצבאית לומדת במסגרת הישיבה התיכונית "אור עציון" את לימודי הקודש והחול. כמו כן, הלימודים כוללים בגרות מלאה.

השוחרים לומדים במגמה ייחודית, "המגמה הצבאית"- במסגרתה לומדים את עיקרי יסודות הפיקוד והמנהיגות הצבאית, קרבות ארץ ישראל והיסטוריה צבאית. כהעשרה השוחרים עוברים מספר אימוני כושר גופני במהלך השבוע, כמו כן מקיימים סדנאות דיבייט, קורס צלילה, קורס מע"רים.

מפקדי הפנימיה הצבאית התורנית לפיקוד אור עציון| שם המפקד | תחילת כהונתו | סיום כהונתו |
| --- | --- | --- |
| פנחס נעמן | 1980 | 1998 |
| נתי שכטר | 1998 | 2001 |
| אדי דגן | 2001 | 2010 |
| אילון היימן | 2010 | 2016 |
| ליאור פרי | 2016 | 2018 |
| דורון הלל | 2019 |  |

כותפות שוחרי הפנימייה הצבאית התורנית לפיקוד אור עציון|  |  |  |  |
| תקופת ההכנה | כיתה י | כיתה י"א | כיתה י"ב |

הפנימייה הצבאית לפיקוד תל אביב (נסגרה)
--------------------------------------

חניכי מחזור א' של הפנימייה הצבאית בתל אביב, 1966
מסדר הסיום של מחזור א', 1969
בשנת 1965 הוקמה פנימייה צבאית ליד הגימנסיה העברית "הרצליה" בתל אביב שפעלה עד 1984. בראשה עמד סא"ל ברוך לוי. גם פנימייה זו הייתה מוסד חינוכי המכשיר ומכין בני נוער להיות מפקדים ביחידות השדה בצה"ל. בוגרי הפנימייה היו מיועדים לתפקידי מפקדי פלוגות ביחידות השדה של צה"ל והתחייבו לשירות קבע של 3 שנים לפחות, עוד בטרם גיוסם הרשמי לצבא. למחזור הראשון שנקלט בשנת 1965 נרשמו כ־800 מועמדים והתקבלו 80. את המחזור סיימו 29 בוגרים בלבד. הרוב המכריע של הנושרים היה בעקבות אי הצלחה מספקת בלימודים העל יסודיים בגימנסיה וכישלון בעלייה לכתה הגבוהה יותר. במחזורים הבאים אחריו השתפרה תמונת המצב. למסדר הסיום של המחזור הראשון בחודש יולי 1969 הגיעה ראש הממשלה גולדה מאיר. עיתונאים רבים הגיעו למעמד זה מתוך מחשבה שרוה"מ תמסור הצהרה מדינית בעיצומה של מלחמת ההתשה עם מצרים בסיני. לבסוף היא לא עשתה זאת, ורק בירכה את הבוגרים "שיהיו בריאים". במלחמת יום הכיפורים נהרגו 6 מבוגרי המחזור (21% מהבוגרים), כולם, כמו רוב בוגרי המחזור, היו חלק משדרת המ"פים בחיל השריון ובחיל הרגלים והצנחנים. הפנימייה צבאית שליד הגימנסיה העברית "הרצליה" בתל אביב נסגרה בשנת 1984 עקב ירידה בפוטנציאל הנרשמים לפנימיות הצבאיות לפיקוד. עם בוגריה נמנים גבי אשכנזי, יואב קוטנר, רון ארד, גל הירש, אייל זמיר והשופט בדימוס שמעון שר (פרג'ון).

| שם המפקד | תחילת כהונתו | סיום כהונתו |
| --- | --- | --- |
| ברוך לוי | 1964 | 1968 |
| עמוס גלבוע | 1968 | 1972 |
| שי רז | 1973 | 1977 |
| דוד רז | 1977 | 1980 |
| אפרים אלמוג איזנפלד | 1980 | 1984 |

הלימודים בפנימייה
-----------------

שר הביטחון אביגדור ליברמן סוקר את מצטייני מחזור ס"ד של הפנימייה הצבאית בחיפה
החניכים, הקרויים "שוחרים", מתחילים את הלימודים בפנימיות הצבאיות בכיתה י'. החניכים בפנימייה לומדים לימודים עיוניים ככל תלמיד. מעבר ללימודים הרגילים, לומדים חניכי הפנימייה במגמה ללימודי צבא וביטחון כמקצוע מורחב לבגרות. במסגרת לימודי המקצוע כוללים תיאוריות ותורות צבאיות, היסטוריה צבאית וכן עבודת חקר רחבת היקף.

במהלך שנות הלימודים בפנימייה מושם דגש על פיתוח מנהיגות ומשמעת בחניכים, וזאת בשיעורים ועל ידי התנסות בפועל. בזמן רוב החופשות מבית הספר, למשך מחצית החופשה, יוצאים חניכי הפנימייה לאימונים צבאיים.

החניכים נדרשים להתחייב ל-שנה וארבעה חודשים שירות קבע לקראת גיוסם לצבא, כדי למלא בסופו של דבר את תפקידי המ"פ בחילות השדה.

הטבות, משמעת ותנאים
-------------------

התלמידים בפנימיות הצבאיות מקבלים תעודת חוגר וזכאים להטבות הדומות לאלו של חיילים (כגון נסיעה חינם באוטובוסים), ואף נהנים מדמי כיס חודשיים בשיעור רבע ממשכורתו של טירון. השוחרים נדרשים למשמעת נוקשה, וצפויים לעמוד למשפט בפני מפקדם במקרה ועברו על הכללים (למשל, אם הם נתפסים בידי המשטרה הצבאית כשהם משתמשים בטרמפים). משמעת זו היא אחת ממוקדי העניין שמגלים תלמידים והוריהם בפנימייה.

כמו כן נהנים השוחרים מהטבות כגון: קורסים (צלילה, צניחה, סנפלינג) ויוצאים עם רישיונות לכלי ירייה. לאחר הפיגוע בקו 37, בו נהרג השוחר דניאל הרוש עלתה שאלת זכאות השוחרים להלוויה צבאית, ונקבע כי גם שוחר זכאי לה.

בוגרי הפנימייה
--------------

אלוף גיורא רום, תת-אלוף יום-טוב תמיר ואלוף מתן וילנאי (משמאל לימין), שלושתם בוגרי אותו מחזור בפנימייה, בפאנל בפני השוחרים בפנימייה
נכון לשנת 2019, אחוז המיצוי לקצונה בקרב בוגרי הפנימיות הצבאיות עומד על 78%‏. נכון לשנת 2023 אחוז המיצוי לקרבי מבוגרי הפנימיה בחיפה עמד על 97% ופיקוד זוטר על 94%.
בין בוגרי הפנימיות שני רמטכ"לים, 13 אלופים, 33 תתי-אלופים ו-114 אלופי משנה, ראש "המוסד", שני ניצבים במשטרת ישראל ושישה חברי הכנסת. 52 מבוגרי הפנימיות בחיפה ובתל אביב זכו ל-56 עיטורים ולציונים לשבח על פועלם בשירותם הצבאי. ארבעה צוינו פעמיים. בין מקבלי העיטורים והצל"שים, סגן משה טל בלומנטל, שקיבל את עיטור הגבורה על לחימתו בעזה במלחמת ששת הימים. תשעה בוגרים קיבלו את עיטור העוז, עשרה בוגרים קיבלו את עיטור המופת, ו-32 בוגרים קיבלו צל"שים מרמת המח"ט עד רמת הרמטכ"ל. בוגר אחד קיבל את עיטור המופת האזרחי. בנוסף, זכו שלושה מבוגרי הפנימיות בפרס ישראל, וארבעה נוספים בפרס ביטחון ישראל. 144 מבוגרי הפנימיות הצבאיות בחיפה ובתל אביב הם חללי צה"ל, מתוכם מספר שמקום קבורתם לא נודע ובוגר נוסף נעדר בקרב. 6 מבוגרי הפנימייה הצבאית אור עציון הם חללי צה"ל.

### עמותת "בהשקט ובבטחה"

אלוף אייל זמיר, סגן ראש המטה הכללי, בטקס סיום קורס קצינים. בצד שמאל של חפי כיסו השמאלי סיכת בוגר הפנימייה הצבאית
"בהשקט ובבטחה" היא עמותה שהוקמה בשנת 2002 על ידי בוגרי הפנימיות הצבאיות בחיפה ותל אביב. מטרותיה הן לשמר את הפנימיות הצבאיות, לספק להן מעטפת תומכת, להנציח את בוגריהן שנפלו במלחמות ישראל, ולסייע לחניכי הפנימייה ולבוגריה במהלך שרותם הצבאי ובחייהם האזרחיים במישורים שונים. שמה של העמותה נשאל מהמוטו של הפנימייה הצבאית המופיע על סמלה. חברי העמותה הם בוגרי הפנימיות הצבאיות בחיפה ובתל אביב, ומספר לא מבוטל של ידידי העמותה.

את העמותה מנהל מנכ"ל העמותה, יניב רזניק, הכפוף לוועד העמותה שבראשו עומד האלוף במיל. אבי מזרחי. לצדו פועלת מועצה מייעצת שבין חבריה, נכון ל-2014, גבי אשכנזי, דורון אלמוג, הרצל בודינגר, יוסי בן-חנן, מתן וילנאי, גיורא רום, ועמרם מצנע.

מדי שנה בוחרת העמותה בבוגר שבמהלך שרותו הצבאי, ובחייו האזרחיים, ממצה את מטרות וערכי הפנימייה באופן המהווה דוגמא לאחרים. לבוגר זה ניתן אות "בוגר מופת" במעמד הכנס השנתי של העמותה.

לקריאה נוספת
------------

* שגיא טורגן, **ממני אישית לא יצא גנרל: הכשרת הפיקוד הקרבי בצה"ל 1949 - 1956**, ירושלים: יד יצחק בן צבי, 2017, עמ' 321–342. גרסה מקוונת של הספר (לבעלי הרשאה), באתר "כותר"
* ד"ר אלעד נאמני, הפנימיות הצבאיות לפיקוד בראשית המדינה: מסלול ניעות או מנגנון שעתוק?, **מגמות** נה(2), 2020, עמ' 51–66

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **הפנימייה הצבאית לפיקוד** |

|  |  |
| --- | --- |
| פורטלפורטל | **ראו גם פורטל חיפה** |

* אתר האינטרנט הרשמי של הפנימייה הצבאית לפיקוד שליד בית הספר הריאלי העברי בחיפה
* הפנימייה הצבאית התורנית לפיקוד "אור עציון" - אתר האינטרנט של המוסד
* הפודקאסט הקשב! בהסכת ובבטחה, בשירות הזרמת המוזיקה "ספוטיפיי"
* שמואל אבי-עד, ‏עשור לפנימייה הצבאית, **מערכות** 147, אוקטובר 1962, עמ' 50-49  (המאמר פורסם במלאת תשע שנים לפנימייה)
* ברוך לוי, ‏פנימיה צבאית, **מערכות** 215, יוני 1971, עמ' 38-33
* נעמי בן־גור, דגש על לימודים בפנימיה צבאית, למרחב, 11 בינואר 1971
* ש. טויב, לא כמו בספארטה, על המשמר, 1 במרץ 1974
* אחיה ראב"ד, 60 שנה לפנימיות הצבאיות: 'זקוקים לטובים ביותר', באתר ynet, 21 בפברואר 2013
* יואב איתיאל, 67 צל"שים לבוגרי בית ספר אחד על הכרמל, באתר הגבורה, מתוך "מגזין המושבות", ב"אתר הגבורה", 14 באפריל 2013
* אתר למנויים בלבד עמוס הראל, יד ראשונה מצה"ל: פתאום ישראל החליטה שהיא לא צריכה את הנשק הכי יקר שלה, באתר הארץ, 11 בדצמבר 2015.

הערות שוליים
------------

1. ↑  טורגן, עמ' 326–327
2. ↑  אלעד נאמני, ‏עיצוב דפוסי ההתערבות בין צה"ל למערכת החינוך האזרחית בראשית המדינה, **בין הקטבים** ‏26–27, פברואר 2021, עמ' 135–150
3. ↑  נפתחה הפנימייה הצבאית, על המשמר, 23 באוקטובר 1953
4. ↑  הקשב! בהסכת ובבטחה, 5. מ"מ בחזית>מ"פ בפנמ"צ, 12 ביולי 2022.
5. ↑  אחרי 62 שנה: הפנימיות הצבאיות יסגרו את שעריהן, באתר וואלה!‏, 7 בדצמבר 2015
6. ↑  גילי כהן, צה"ל החליט לסגור את הפנימיות הצבאיות: "אין צורך במפעל הזה", באתר הארץ, 7 בדצמבר 2015
7. ↑  שלומי דיאז, סוף עידן: צה"ל סוגר את הפנימיות הצבאיות, באתר ישראל היום, 8 בדצמבר 2015
8. ↑  איתי בלומנטל, הוחלט: הפנימייה הצבאית באור עציון תיסגר, הפנימייה בחיפה תמשיך לפעול, באתר ynet, 1 בספטמבר 2016
9. ↑  סופית: הפנימיה הצבאית באור עציון לא תיסגר, באתר כיפה, 22 במאי, 2018
10. ↑  שושן מנולה, הפנימייה הצבאית עברה לניהול בית הספר הריאלי באתר כלבו, 8 באוקטובר 2017
11. ↑  אתר למנויים בלבד איתי פינקלשטיין, מפקד הפנימייה הצבאית עושה בצפר דתי לריאלי, באתר הארץ, 26 במרץ 2018
12. 1 2  הכשרה • הפנימייה הצבאית לפיקוד בחיפה, באתר הפנימייה הצבאית לפיקוד בחיפה
13. ↑  יואב איתיאל, סא"ל ליאור גרוס לתפקיד מפקד הפנימיה הצבאית חיפה, גפן מגזין המושבות, 26 בינואר 2010
14. ↑  המפקד הראשון שמכהן כאזרח, ולא כחייל.
15. ↑  קריאה להקמת פנימיה צבאית במגמה דתית, הצופה, 19 בדצמבר 1967
16. ↑  חדשות כיפה, ‏מתלמיד למפקד: מונה מפקד חדש לפנימיה הצבאית של ישיבת בני עקיבא אור עציון, באתר כיפה, 23 ביוני 2019
17. 1 2  אודות, באתר הפנימייה הצבאית לפיקוד.
18. ↑  שיר סיוון, תופעה: הם רק בכיתה י' וכבר מסומנים כעתודת הפיקוד של צה"ל • הפנימייה הצבאית לפיקוד בחיפה, באתר הפנימייה הצבאית לפיקוד בחיפה, ‏2021-02-01
19. ↑   אתר האינטרנט הרשמי של עמותת "בהשקט ובבטחה"